मीराबाई की भक्ति से खिन्न होकर राणा जी ने दयाराम पण्डा के हाथ एक कटोरा विष भगवान का चरणामृत कहकर भेज दिया। मीरा ने प्रसन्नतापूर्वक उस विष को पी लिया। विषपान के बाद मीरा के अंगों में एक विशेष प्रकार की कांति दिखलायी पड़ने लगी। इसी प्रकार मीरा को छल से मारने के लिए राणा जी ने दो विषैले सर्पों को एक टोकरी में रखकर मीरा के पास पहुँचाया। परन्तु कृष्ण-कृपा से वे सर्प दिव्य पुष्पमाला में परिवर्तित हो गये।